b'\n_START_ARTICLE_\nAika (lehti)\n_START_PARAGRAPH_\nAika oli Kanadassa vuosina 1901\xe2\x80\x931904 ilmestynyt amerikansuomalainen sanoma- ja aikakauslehti. Sen historia liittyy l\xc3\xa4heisesti lehden p\xc3\xa4\xc3\xa4toimittajan Matti Kurikan sek\xc3\xa4 Sointulan ihanneyhteis\xc3\xb6n vaiheisiin.\n_START_SECTION_\nLehden vaiheet\n_START_PARAGRAPH_\nTy\xc3\xb6miehen toimittajana tunnetun Matti Kurikan saavuttua Pohjois-Amerikkaan h\xc3\xa4nelle tarjottiin t\xc3\xb6it\xc3\xa4 useissa amerikansuomalaisissa lehdiss\xc3\xa4. Sointulan puuhamiehet p\xc3\xa4\xc3\xa4ttiv\xc3\xa4t houkutella Kurikan johtajakseen perustamalla h\xc3\xa4nt\xc3\xa4 varten oman sanomalehden. Aika Printing Companyn julkaiseman lehden n\xc3\xa4ytenumero ilmestyi Nanaimossa vuoden 1901 toukokuussa. My\xc3\xb6hemmin kustantajaksi tuli Sointulan omistanut Kalevan Kansa Colonization Company. Kurikka toimitti lehte\xc3\xa4 aluksi yksin, mutta syksyll\xc3\xa4 1901 h\xc3\xa4nen avukseen saapui Suomesta Ty\xc3\xb6miehen toinen entinen toimittaja A. B. M\xc3\xa4kel\xc3\xa4._NEWLINE_Nanaimossa sanomalehten\xc3\xa4 ilmestynyt Aika lakkasi lokakuussa 1902, jolloin Kurikka siirtyi Malkosaaren Sointulaan. Sinne hankittiin oma kirjapaino, joka marraskuussa 1903 alkoi julkaista Aikaa kahdesti kuussa 34-sivuisena aikakauslehten\xc3\xa4. Lehti- ja kirjapainohanke osoittautui pian tappiolliseksi. Vuoden 1903 lopussa Ajan painosm\xc3\xa4\xc3\xa4r\xc3\xa4 oli 1\xc2\xa0500 kappaletta. Niist\xc3\xa4 noin 1\xc2\xa0000 meni tilaajille, joista valtaosa asui Yhdysvalloissa. Ajan ilmestyminen p\xc3\xa4\xc3\xa4ttyi vuonna 1904, jolloin Sointula oli ajautunut taloudellisiin vaikeuksiin ja sis\xc3\xa4isiin ristiriitoihin. Lehden lakkaamisen tarkka ajankohta ei ole selvill\xc3\xa4.\n_START_SECTION_\nSis\xc3\xa4lt\xc3\xb6\n_START_PARAGRAPH_\nSanomalehten\xc3\xa4 ilmestyess\xc3\xa4\xc3\xa4n Aika sis\xc3\xa4lsi artikkeleita, uutisia, kirjeit\xc3\xa4 Suomesta ja maahanmuuttajilta, kaunokirjallisuutta ja ilmoituksia. Sen luonteenomaisia piirteit\xc3\xa4 olivat lukuisat artikkelit uskonnosta, yhteiskunnasta ja el\xc3\xa4m\xc3\xa4nfilosofiasta sek\xc3\xa4 selostukset Kalevan Kansa -yhti\xc3\xb6n toiminnasta. Aikakauslehdeksi muututtuaan lehden sis\xc3\xa4ll\xc3\xb6st\xc3\xa4 tuli yksipuolisempi. Artikkelit k\xc3\xa4sittiv\xc3\xa4t noin 60\xc2\xa0% sen sivum\xc3\xa4\xc3\xa4r\xc3\xa4st\xc3\xa4 ja kaunokirjallisuus 20\xc2\xa0% muun aineiston koostuessa yhti\xc3\xb6n toimintaa koskevista lyhyist\xc3\xa4 uutisista ja lausunnoista. Aikakauslehten\xc3\xa4 Aika ei julkaissut lainkaan maksettuja ilmoituksia. Suurin osa artikkeleista oli Kurikan omaa k\xc3\xa4sialaa, kun taas M\xc3\xa4kel\xc3\xa4 julkaisi varsinkin Austin McKela ja Kaapro J\xc3\xa4\xc3\xa4skel\xc3\xa4inen -nimimerkeill\xc3\xa4 kirjoittamiaan kertomuksia. Kurikan teemoja olivat utopistinen sosialismi, alkukristillisyys, tolstoilaisuus, nationalismi sek\xc3\xa4 varsinkin aikakauslehtivaiheessa teosofia. Kev\xc3\xa4\xc3\xa4ll\xc3\xa4 1904 Kurikka julkaisi kokonaisen artikkelisarjan avioliittokysymyksest\xc3\xa4, mik\xc3\xa4 her\xc3\xa4tti siirtokuntalaisissa pelkoa siit\xc3\xa4, ett\xc3\xa4 heit\xc3\xa4 voitaisiin pit\xc3\xa4\xc3\xa4 vapaan sukupuolimoraalin kannattajina.'